2017թ. նոյեմբերի 24-ին Բրյուսելում Արևելյան գործընկերության գագաթնաժողովի շրջանակներում նախաստորագրվեց Եվրոպական միության և Հայաստանի միջև ընդհանուր ավիացիոն տարածքի վերաբերյալ համաձայնագիրը: Այն կողմերի համար կբարելավի մուտքը դեպի միմյանց ավիացիոն շուկա և կապահովի ավելի լավ կապակցվածություն՝ ճամփորդողներին առաջարկելով ավելի լայն ընտրության հնարավորություն, ավելի լավ ծառայությունների մատուցում և ավելի էժան գներ: Համաձայնագիրը նաև կնպաստի զբոսաշրջիկների թվի աճին, որն իր հերթին կբերի տնտեսական աճ և նոր աշխատատեղերի ստեղծում: Ակնկալվում է, որ առաջիկա հինգ տարիների ընթացքում այս համաձայնագրի շնորհիվ ուղևորների թիվը կավելանա 87.000-ով և կգեներացվի ավելի քան 16 մլն. եվրո լրացուցիչ եկամուտ: